Memphis Depay

Memphis Depay (gebore 13 Februarie 1994), algemeen bekend bloot as Memphis, is ’n Nederlandse professionele sokkerspeler wat as ’n aanvaller speel vir Corinthians in die Campeonato Brasileiro Série A en vir die Nederlandse nasionale span. Hy is die algehele topskieter van die nasionale span met 54 doele. Benewens sy sokkerloopbaan is Memphis ook ’n musikant, met meer as 113 miljoen gekombineerde strominge en kyke op Spotify en YouTube.

Memphis het sy professionele loopbaan begin by PSV Eindhoven, waar hy, onder die leiding van afrigter Phillip Cocu, ’n integrale deel van die span geword het en 49 doele in 124 wedstryde in alle kompetisies aangeteken het. Gedurende die 2014/15-seisoen was hy die Eredivisie se topskieter met 22 doele in 30 wedstryde, en het hy die span gehelp om die Eredivisie-titel vir die eerste keer sedert 2008 te wen. Hy is ook aangewys as die Nederlandse Sokkerspeler van die Jaar vir sy vertonings gedurende daardie seisoen, en is deur France Football in 2015 aangewys as die “Beste Jong Speler” ter wêreld.

In Junie 2015 het Memphis by die Engelse klub Manchester United aangesluit vir ’n berigte bedrag van £25 miljoen. Ná ’n teleurstellende tydperk daar het hy in Januarie 2017 by die Franse klub Olympique Lyonnais aangesluit. Ná vyf seisoene daar het hy in 2021 op ’n vrye oordrag by Barcelona aangesluit.

Memphis het die nasionale span op elke professionele vlak verteenwoordig, vanaf sy vroeë ontwikkelingsjare onder die leiding van ikoniese Nederlandse afrigters en spelers. Hy was deel van die Nederland Onder-17-span wat die 2011 Europese Kampioenskap gewen het. Hy het sy seniorsdebuut in 2013 gemaak, en was die volgende jaar deel van die span wat derde geëindig het by die Wêreldbekertoernooi in 2014, waar hy sy deurbraakvertonings op die internasionale verhoog gelewer het.

Memphis Depay is gebore in die klein dorp Moordrecht in Zuid-Holland, as die seun van ’n Ghanese pa, Dennis Depay, en ’n Nederlandse ma, Cora Schensema. Sy swak verhouding met sy pa het daartoe bygedra dat hy besluit het om slegs die naam “Memphis” op sy hemp te dra.

 Klubloopbaan 

Memphis Depay het sy loopbaan begin by sy plaaslike klub in Moordrecht, waar sy talent vroeg opgemerk is. Op twaalfjarige ouderdom het hy by PSV Eindhoven aangesluit, waar hy hom vinnig as een van die mees belowende jong spelers in Nederland gevestig het. Hy het sy eerste span-debuut in 2011 gemaak, en ná twee ontwikkelingsjare het hy in die 2013/14-seisoen deurgebreek met belangrike doele in die Eredivisie en die Europa Liga.

Tydens die 2014/15-seisoen het hy sy hoogste vlak bereik: hy was die Eredivisie se topskieter met 22 doele in 30 wedstryde, en het PSV gehelp om die ligatitel vir die eerste keer sedert 2008 te wen. Sy uitstekende spel het hom die Nederlandse Sokkerspeler van die Jaar-toekenning besorg, en France Football het hom as die “Beste Jong Speler ter Wêreld” aangewys.

In 2015 het Memphis by Manchester United aangesluit vir sowat £25 miljoen. Hy het sterk begin, maar kon nie sy PSV-vorm in die Premierliga herhaal nie. Ondanks enkele hoogtepunte, soos doele in die Champions League, het sy tyd in Engeland onreëlmatig verloop, en hy het in Januarie 2017 by die Franse klub Lyon aangesluit.

By Olympique Lyonnais (Lyon) het Memphis sy loopbaan herleef. Hy het op 20 Januarie 2017 by Lyon aangesluit vanaf Manchester United vir ’n aanvanklike fooi van £16–17 miljoen, wat met byvoegings tot £22 miljoen kon styg. Die ooreenkoms het ook terugkoop- en verkoopklousules ingesluit. Hy het twee dae later sy debuut gemaak en gou ’n sleutelspeler vir Lyon geword, en in Maart 2017 het hy ’n merkwaardige doel teen Toulouse aangeteken — wat hy beskryf het as “die doel van my lewe.”

Aan die einde van die 2017/18-seisoen het hy ’n drieklop teen Nice aangeteken, waardeur Lyon vir die Champions League gekwalifiseer het. Tydens die 2019/20-seisoen het hy in vyf agtereenvolgende Champions League-wedstryde gescore en was ’n sleutelspeler in Lyon se Europese veldtog, maar op 15 Desember het hy sy voorste kruisband geskeur tydens ’n Ligue 1-wedstryd teen Rennes, wat ’n suksesvolle seisoen beëindig het waarin hy nege doele in 12 ligawedstryde aangeteken het.

Na sy herstel het hy Lyon gehelp om die Franse Ligabekereindstryd te bereik en sy goeie vorm in Europa voortgesit. Hy het in sy sesde agtereenvolgende Champions League-wedstryd teen Juventus gescore — en so Ruud van Nistelrooy se Nederlandse rekord geëwenaar. Lyon het uiteindelik die halfeindronde van die Champions League gehaal — vir die eerste keer sedert 2010.

In 2021 het hy op ’n vrye oordrag by FC Barcelona aangesluit, waar hy ’n indrukwekkende aanvang gemaak het en verskeie belangrike doele aangeteken het tydens sy eerste seisoen. In 2023 het hy by Atlético Madrid aangesluit, waar hy beslissende doele aangeteken het, onder meer die wendoel teen Inter Milaan in die Champions League.

In September 2024 het Memphis by die Braziliaanse klub Corinthians geteken. Hy het vinnig sy stempel afgedruk deur sy eerste doel teen Athletico Paranaense aan te teken en later twee keer te skiet in ’n 3–0 sege oor Bahia.

 Internasionale Loopbaan 

Memphis het jeuginternasionale sokker vir Nederland gespeel op die o/15-, o/16-, o/17-, o/19- en o/21-vlakke. Hy was deel van die Nederlandse onder-17-span wat die Europees Kampioenskap 2011 in Serwië gewen het, en het in die finale teen Duitsland die voorsprongsdool aangeteken. Later daardie jaar het hy aan die FIFA Onder-17 Wêreldbeker in Mexiko deelgeneem.

Hy het sy senior debuut op 15 Oktober 2013 teen Turkye gemaak. Hy is in die 23-man span vir die 2014 FIFA Wêreldbeker in Brasilië gekies en het as die jongste Nederlander ooit in ’n Wêreldbekerwedstryd gescore. Hy het ook opgemerkte doele teen Australië en Chili aangeteken en was in die drie-man kortlys vir die Beste Jong Speler van die toernooi.

Hy het sy eerste internasionale doel ná die Wêreldbeker in Junie 2015 aangeteken en in die daaropvolgende jare verskeie mylpale bereik. Hy het aan die Europese Kampioenskap in 2021 (Euro 2020) deelgeneem en twee doele in vier wedstryde aangeteken. Op 7 September 2021 het hy sy eerste hattrick vir Nederland aangeteken teen Turkye in ’n Wêreldbekerkwalifikasie, en in Junie 2022 het hy ’n laaste-minuut wen-dool teen Wallis aangeteken, wat hom tot 42 doele gebring het.

Hy was in die 2022 Wêreldbeker-span onder leiding van Louis van Gaal en het teen die VSA in die ronde van 16 gescore, en sodoende die tweede grootste skieter in die Nederlandse geskiedenis geword met 43 doele. In Maart 2025 het hy sy 100ste internasionale wedstryd gespeel en op 7 September 2025, teen Litaue, het hy die topskieter van die Nederlandse nasionale span geword met 52 doele, waarmee hy Robin van Persie verbygesteek het.

Verwysings

Kategorie:Geboortes in 1994
Kategorie:Nederlandse sokkerspelers
Kategorie:Lewende mense